Louise Frevert (DF), 2004-02-20:
Det er nu mere end 20 år siden, Folketinget vedtog loven om eliteidrættens fremme, mere præcist var det i 1984, og man må sige, at der er sket meget siden; eliteidrætten har været i en kolossal udvikling.
Derfor var det også kærkomment, at kulturministeren nedsatte et udvalg i september 2002 for at få foretaget en analyse af eliteidrættens udvikling for derefter at kunne vurdere, om der var behov for forandring, og det er Dansk Folkeparti helt enig i at der er. Dermed være ikke sagt, at man skal ud at lave en revolution på dette område, men lad os se på det med kritiske øjne og være opmærksomme på, at det, som det trods alt drejer sig om i dette tilfælde, er eliteidrætten og ikke forskellige personers taburetklæberi, hvilket man har haft indtryk af i mange år.
I den nye struktur er jeg helt overbevist om, at man både vil varetage eliteidrætten på bedst mulig måde samt tage højde for, at rekrutteringsgrundlaget ligger i den såkaldte bredde.
Man skal også være opmærksom på, at man tilbage i 1999 nedsatte en arbejdsgruppe, der skulle undersøge, om lovgivningen levede op til de udfordringer, som eliteidrætten i de senere år havde stået over for både internationalt og nationalt.
Rapporten kom i 2002, men der kom aldrig et lovforslag, selv om der var anbefalet en række ændringer.
I lovforslagets bemærkninger er det strålende forklaret, hvad der har ligget til grund for, at man ønsker at forandre og justere en smule på strukturen i Team Danmark, så det vil jeg ikke begynde at ridse op her
, idet argumentationen er så plausibel, at der ikke kan være tvivl om, at dette forslag er relevant.
Det er desuden vanskeligt at lægge skjul på begejstringen over, at Team Danmark skal have øget fokus på talentrekruttering og uddannelses- og beskæftigelsesmuligheder også for de udøvende sportsfolk, sådan at man undervejs i en sportslig karriere nøje er opmærksom på, at der er et liv efter den aktive periode, hvor man skal kunne klare sig.
Derudover ser vi det som en stor fordel, at man fokuserer på, at eliteidrætten i Danmark kræver, at man planlægger langsigtet, og at man er opmærksom på, at talentudvikling er en af de primære faktorer, så man fokuserer på den enkelte i et tæt teamarbejde.
For første gang ser det ud til, at der kan komme en overordnet planlægning på facilitetssiden, så man kan få en øget opmærksomhed på samarbejdet imellem de kommunale myndigheder, selvfølgelig i respekt for, hvad resultatet bliver af strukturforandringen.
Som noget helt nyt skal der udarbejdes et etisk kodeks
Det er jo sød musik, der her opstår, idet Dansk Folkeparti jo flere gange har efterlyst disse kodekser også i andre sammenhænge.
Derfor ser vi det som en god begyndelse på flere lignende tiltag fra andre ministerier.
Disse retningslinjer og normer skal fortrinsvis være inden for det sociale og etiske felt og skal fungere som en dialog med de involverede interessenter.
Sagt på en anden måde
opfatter jeg det som en form for dialogpapir, der skal til, for at der er nogle få afstukne retningslinjer og rammer med elastik i.
En virkelig god idé.
Det har længe været et ønske hos Dansk Folkeparti at kunne have netop disse muligheder, da man jo ved, at der er visse sportsgrene, der forudsætter, at man starter tidligere end som 15-årig både for at opnå smidighed og for at få motorikken gennemarbejdet på en anden måde, før det - meget brutalt sagt - er for sent.
Vi har dog i Dansk Folkeparti en del bekymring med hensyn til § 7, hvor man åbner op for, at kommuner og amtskommuner kan yde økonomisk støtte til eliteidræt, medmindre der er tale om egentlig erhvervsvirksomhed.
I lovens bemærkninger kan vi ikke helt klart se, hvor de vandtætte skotter er for ikke at gå ind og drive decideret erhvervsmæssig virksomhed, selv om det står i bemærkningerne, at man ikke kan dette.
Dog kan vi se en gråzone, hvor man har mulighed for at give til den enkelte idrætsudøver, eksempelvis en bokser, hvor nogle kommuner, selv om man ikke kan klandre kommunerne for på nogen måde at være uansvarlige, kunne gå ind og bruge en del penge og satse på en enkelt eller to eliteudøvere, som ville kaste en fortjeneste af sig, som ville anses for at være ublu.
Derfor vil vi under udvalgsarbejdet bede ministeren om at præcisere disse ting meget klart.
Alt i alt mener vi, at dette er den rette løsning, hvor man har en bestyrelse også her, som der er skitseret, der gives mulighed for at arbejde konstruktivt frem for på nogle områder at blive anklaget for at ville politisere.